Παιδιά σας ευχαριστώ! Είδα τον σύνδεσμο που μας έδωσε ο Θανάσης. Την ομιλία στην οποία αναφέρεται ο Θανάσης, αυτήν έδωσε ο κ. Τραχανάς και σε μας. Προσωπικά την είχα ήδη διαβάσει στο internet πριν καν μιλήσει.

Αλλά ο κ. Τραχανάς είναι το κάτι άλλο. Είναι ρήτορας! Είναι ΔΑΣΚΑΛΟΣ! Είναι ΤΕΧΝΗ!

Νόμιζα ότι ό,τι θα έλεγε το είχα διαβάσει. Αλλά όταν ξεκίνησε να μιλάει τα είχα ξεχάσει όλα όσα είχα διαβάσει και αλλού ταξίδευε το μυαλό μου.

Η στάση αυτού του πανεπιστημιακού, σε ένα αμφιθέατρο όχι απλά γεμάτο, αλλά που είχε "διώξει" δυο φορές τη χωρητικότητα του σε ανθρώπους γιατί δεν χωρούσε άλλους, ήταν το κάτι άλλο!

Φιλικός, ανθρώπινος, κατανοητός, γελαστός, με ανεπανάληπτο χιούμορ αλλά προπάντων ασιμβίβαστος με το κατεστημένο. Κατάφερε να «περάσει» στον κόσμο δύσκολες έννοιες.

Πριν κάνει την ομιλία βρεθήκαμε μαζί ο κ. Τραχανάς , ο Βασίλης ο άλλος φυσικός του σχολείου και εγώ. Το ζήτησε ο ίδιος γιατί θέλησε να είναι μαζί μόνο με Φυσικούς για να "πούνε τα δικά τους".

Τον ρωτήσαμε τα χίλια μας… Τον ρωτήσαμε ένα τσούρμο μπερδεμένα πράγματα που είχαμε στο μυαλό μας… Και τον ακούγαμε στις απαντήσεις του…

Νιώσαμε περήφανοι που σπουδάσαμε Φυσικοί… Όλα ήταν ξεκάθαρα και τακτοποιημένα στο μυαλό του.
Τόσο καιρό ποτέ δε μας έκανε το σχολείο να νιώσουμε λίγο άξιοι ως Φυσικοί… Βρήκαμε λοιπόν την ευκαιρία, πατώντας πάνω στις ικανότητες του κ. Τραχανά, να προβάλουμε, εμείς δύο Φυσικοί, τις λαχτάρες μας…

Του βγάλαμε και το παράπονό μας, που η Πολιτεία μας όχι μόνο δε μας φροντίζει και δε μας νοιάζεται ως δασκάλους σχολείων της, αλλά αντίθετα ψάχνει τρόπους για να μας βγάλει άχρηστους, ανίκανους και να μας απολύσει…

Ήταν πολύ όμορφα που μας μιλούσε φιλικά ο κ. Τραχανάς. Ήταν πολύ μελαγχολικά που μια Πολιτεία αρχικά με αναγκάζει να διδάξω ακόμη και πράγματα που ποτέ δεν σπούδασα (ερευνητικές εργασίες-λεκτικά πυροτεχνήματα με τρισχαρούμενους μικρούς Ματσαγγουριανούς ερευνητές), αλλά που πρέπει να το κάνω απλά για να συμπληρώσω ωράριο.
Τέλος πάντων. Πολύ σηκωθήκαμε από το έδαφος ως Φυσικοί και ως Άνθρωποι, ο Βασίλης και εγώ, καθώς κάναμε παρέα με τον κ. Τραχανά.

………………………………………….

Χτες ήμουν με τον κ. Παναγιώτου.
Και αυτός είναι μια άλλη γεύση. Ξέχωρη. Πολύ ζεστός, πολύ κοντά μας, με τόσες γνώσεις που όταν μιλάει νιώθεις ότι δεν ξέρεις τίποτε. Καταπληκτικός! Μιλούσε με μια κυρία διπλά μου που η δουλειά της είναι να ξέρει μια ξένη γλώσσα. Τα αγγλικά.  Έχει σπουδάσει αγγλική φιλολογία. Και της εξηγούσε Πυρηνική Φυσική με τέτοιο τρόπο που αυτή έμαθε πιο πολλά από μένα που απλά άκουγα. Ο κ. Παναγιώτου έγινε καθηγητής του Καποδιστριακού στα 31 του. Τώρα προσπαθεί να πείσει τον Κόσμο (εμάς εδώ μας έχει καταπείσει) να γυρίσει την πλάτη στους πυρηνικούς αντιδραστήρες σχάσης. Είναι ενεργειακά λέει, το χειρότερο! Με άπειρους κινδύνους και βαρύ τίμημα... Και το δικαιολογεί…

Εδώ όμως και για να συνδεθώ με τα προηγούμενα, θα πω κάτι που έκανε πολύ μεγάλη εντύπωση σε όλους όσους ακούγαμε.

Όταν ο κ. Παναγιώτου μιλούσε στο σύλλογο διδασκόντων χτες το πρωί, τον έπαιρναν τηλέφωνα για να δώσει "επί τη ευκαιρία" και καμιά άλλη ομιλία μέχρι την Τρίτη που είναι η δικιά μας. Ο καθένας που του τηλεφωνούσε ήθελε να μιλήσει σε κάποιον άλλο χώρο για το τάδε και το τάδε και το άλλο. Ό,τι θέλανε του ζητούσανε. 
Πολύ ευγενικά, με πλήρη επίγνωση των ορίων του, με απόλυτη αυτογνωσία ο κ. Παναγιώτου απαντούσε ότι δε μπορεί να διδάξει ή να μιλήσει για αυτό που θέλανε γιατί είναι κάτι που δεν κατέχει με αξιώσεις και με δυνατότητες παράδοσης γνώσης στο ακροατήριο ή στους μαθητές του.

Τους έλεγε ότι είναι πυρηνικός και γύρω από αυτό μπορεί να κινηθεί με δυνατότητες και με υποσχέσεις….

Οι ΠΕ4 κοιταζόμασταν και σκεφτόμασταν ακριβώς το ίδιο:
Ένας πυρηνικός φυσικός, καθηγητής πανεπιστημίου επί 30 και χρόνια, «δε μπορεί(;)» να μιλήσει για διάφορα θέματα, όταν εμείς οι απλοί φυσικοί, βιολόγοι, χημικοί κ.λ.π. του ασήμαντου Λυκείου μπορούμε ανά πάσα στιγμή να μιλήσουμε με τουπέ για όλα.

Εμείς οι καθηγητές των projects, όχι μόνο μπορούμε σήμερα να μιλήσουμε για τα πάντα, αλλά και να τα διδάξουμε σε στυλ project και με απαίτηση βαθμολογίας από τους μαθητές μας...

Αν είναι δυνατό! 
Κοιτάχτηκα με το Βασίλη και σκεφτήκαμε ότι αρκετές φορές μας αναγκάζουνε χωρίς καμιά επιμόρφωση και χωρίς κανένα έλεγχο γνώσης, να διδάσκουμε ότι νάναι, όποτε νάναι, όπου νάναι και μάλιστα με τουπέ παντογνώστη! 
Μελαγχολήσαμε που το Υπουργείο μας, απαιτεί να «πιστέψουμε» ότι είμαστε ικανοί να διδάξουμε τα πάντα ακόμη και όταν δεν ξέρουμε! Ίσως για να μας απολύσουνε πιθανώς αύριο με το πρόσχημα ότι δεν ήμασταν ικανοί να διδάξουμε αυτό στο οποίο μας ανάγκασαν αυτοί να διδάξουμε και το οποίο όχι μόνο ποτέ δεν σπουδάσαμε, αλλά και για το οποίο ποτέ δεν επιμορφωθήκαμε και ποτέ δεν είχαμε υλικό εγκεκριμένο!!!

Στο project μπορώ να κάνω μάθημα προσωπικής επιλογής το πιο αδιανόητο. Ας πούμε το "τρεις λαλούν και δυο χορεύουν", από το οποίο κάποια στιγμή θα κριθώ αν θα με απολύσουν ή θα με κρατήσουν στο Δημόσιο Σχολείο!!!

Μελαγχολήσαμε που μας τροφοδοτούν με ψευδαισθήσεις και με τις ολέθριες απαιτήσεις πως κάτι που κάποτε διαβάσαμε κάπου και μας άρεσε μπορούμε να το κάνουμε μάθημα σε Δημόσιο Σχολείο και να το βαθμολογήσουμε!

Μελαγχολήσαμε με τα projects, των ανύπαρκτων γνώσεων, της κάλυψης ωραρίου στο βωμό χαράς του παιδιού και της θυσίας όλου του Δημόσιου Σχολείου στην προσωπική επιβεβαίωση κάποιων παραγόντων.
Όταν ο κ. Παναγιώτου, ένας πυρηνικός Φυσικός, καθηγητής πανεπιστημίου για 30 και ίσως περισσότερα χρόνια, έχει τη σεμνότητα των ορίων του ως Φυσικός και λέει ότι δε μπορεί να μιλήσει για όλα, ενώ εγώ μπορώ να κάνω μάθημα σε Δημόσιο Σχολείο ο,τιδήποτε μου έρθει ως ιδέα, να το διδάξω και να βαθμολογήσω μαθητές μου, παρόλο που ποτέ δεν ασχολήθηκα σοβαρά με αυτό ή ποτέ δεν εξετάστηκα σε αυτό, νομίζω ότι αυτό πρέπει να μας προβληματίσει.

……………………

Ακούγοντας τον Πανεπιστημιακό να αρνείται να δώσει με αξιώσεις ΔΑΣΚΑΛΟΥ όσα του ζητούσανε πέσαμε σε σιωπή...
